CELEX: 32016D0423(01)
Language: mt
Date: 2016-04-21 00:00:00
Title: Deċiżjoni tal-Kummissjoni tal-21 ta’ April 2016 dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat

23.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 144/4
            
         DEĊIŻJONI TAL-KUMMISSJONI
   tal-21 ta’ April 2016
   dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat
   (2016/C 144/05)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (1), u b’mod partikolari l-Artikolu 32 tiegħu,
   Billi:
   1.   INTRODUZZJONI
   
   
               (1)
            
            
               Ir-Regolament (KE) Nru 1005/2008 (“ir-Regolament IUU”) jistabbilixxi sistema tal-Unjoni li tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).
            
         
               (2)
            
            
               Il-Kapitolu VI tar-Regolament IUU jistabbilixxi l-proċedura għall-identifikazzjoni ta’ pajjiżi terzi li ma jikkooperawx, id-démarches fir-rigward ta’ pajjiżi bħal dawn, l-istabbiliment ta’ lista ta’ tali pajjiżi, it-tneħħija minn dik il-lista, il-pubbliċità ta’ dik il-lista u kull miżura ta’ emerġenza.
            
         
               (3)
            
            
               Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibbiltà li jiġu identifikati bħala pajjiżi li ma jikkooperawx. Din in-notifika hija ta’ natura preliminari. In-notifika għandha tkun ibbażata fuq il-kriterji stabbiliti fl-Artikolu 31 tar-Regolament IUU. Il-Kummissjoni għandha tieħu wkoll id-démarches kollha stabbiliti fl-Artikolu 32 ta’ dak ir-Regolament fir-rigward tal-pajjiżi terzi nnotifikati. B’mod partikolari, fin-notifika l-Kummissjoni għandha tinkludi informazzjoni dwar il-fatti u l-kunsiderazzjonijiet essenzjali li jsejsu identifikazzjoni bħal din, tagħti l-opportunità lil dawk il-pajjiżi biex jirrispondu u jipprovdu evidenza li tikkontradixxi l-identifikazzjoni jew, fejn ikun xieraq, toffri pjan ta’ azzjoni għat-titjib u miżuri meħudin biex jirrettifikaw is-sitwazzjoni. Il-Kummissjoni għandha tagħti żmien biżżejjed lill-pajjiżi terzi nnotifikati biex iwieġbu għan-notifika u żmien xieraq biex jirranġaw is-sitwazzjoni.
            
         
               (4)
            
            
               Skont l-Artikolu 31 tar-Regolament IUU, il-Kummissjoni Ewropea għandha tidentifika lill-pajjiżi terzi li hija tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz għandu jiġi identifikat bħala pajjiż terz li ma jikkooperax jekk jonqos milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq, jew milli jieħu azzjoni biex jipprevjeni, jiskoraġġixxi u jelimina s-sajd IUU.
            
         
               (5)
            
            
               L-identifikazzjoni ta’ pajjiżi terzi li ma jikkooperawx għandha tkun ibbażata fuq ir-rieżami tal-informazzjoni kollha kif inhu stipulat fl-Artikolu 31(2) tar-Regolament IUU.
            
         
               (6)
            
            
               Skont l-Artikolu 33 tar-Regolament IUU, il-Kunsill għandu jistabbilixxi lista ta’ pajjiżi terzi li ma jikkooperawx. Il-miżuri stabbiliti, inter alia, fl-Artikolu 38 tar-Regolament IUU japplikaw għal dawk il-pajjiżi.
            
         
               (7)
            
            
               Skont l-Artikolu 20(1) tar-Regolament IUU, l-aċċettazzjoni ta’ ċertifikati tal-qabda vvalidati minn pajjiżi terzi li huma Stati tal-bandiera hija soġġetta għal notifika lill-Kummissjoni dwar l-arranġamenti għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li l-bastimenti tas-sajd tal-pajjiżi terzi kkonċernati għandhom ikunu konformi magħhom.
            
         
               (8)
            
            
               Skont l-Artikolu 20(4) tar-Regolament IUU, il-Kummissjoni għandha tikkoopera b’mod amministrattiv ma’ pajjiżi terzi f’oqsma li jappartjenu għall-implimentazzjoni ta’ dak ir-Regolament.
            
         2.   PROĊEDURA FIR-RIGWARD TAR-REPUBBLIKA TA’ KIRIBATI
   
   
               (9)
            
            
               Ir-Repubblika ta’ Kiribati (minn issa ‘l quddiem “Kiribati”) ma ppreżentatx lill-Kummissjoni n-notifika tagħha bħala Stat tal-bandiera skont l-Artikolu 20 tar-Regolament IUU.
            
         
               (10)
            
            
               Bejn l-2010 u l-2016 il-Kummissjoni kkooperat b’mod amministrattiv mal-awtoritajiet ta’ Kiribati. Din il-kooperazzjoni kopriet kwistjonijiet li jappartjenu għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni minn Kiribati. Din kienet tinvolvi skambju ta’ kummenti bil-fomm u bil-miktub kif ukoll żjara fuq il-post. Il-Kummissjoni fittxet u vverifikat l-informazzjoni kollha meqjusa neċessarja dwar l-arranġamenti ta’ Kiribati għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li magħhom għandhom jikkonformaw il-bastimenti tas-sajd tiegħu, kif ukoll il-miżuri meħuda minn Kiribati biex jimplimenta l-obbligi tiegħu fil-ġlieda kontra s-sajd IUU.
            
         
               (11)
            
            
               Kiribati huwa membru tal-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC) u tal-Kummissjoni Inter-Amerikana tat-Tonn Tropikali (IATTC). Kiribati rratifika l-Konvenzjoni tan-Nazzjonijiet Uniti dwar id-Dritt tal-Baħar (UNCLOS) tal-1982 u l-Ftehim tal- 1995 tan-Nazzjonijiet Uniti dwar l-Implimentazzjoni tad-Dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta’ Diċembru 1982 relatati mal-Konservazzjoni u l-Ġestjoni ta’ Stokkijiet ta’ Ħut Transżonali u Stokkijiet ta’ Ħut li Jpassi Ħafna (UNFSA). Huwa Parti għall-Konvenzjoni tal-Aġenzija tas-Sajd tal-Forum tan-Nofsinhar tal-Paċifiku (il-Konvenzjoni FFA) (2) u għall-Ftehim ta’ Nauru (PNA) dwar il-kooperazzjoni fil-ġestjoni tas-sajd ta’ interess komuni (3).
            
         
               (12)
            
            
               Sabiex tevalwa l-konformità ta’ Kiribati mal-obbligi internazzjonali tiegħu bħala Stat tal-bandiera, tal-port, kostali jew tas-suq stipulati fil-ftehimiet internazzjonali msemmija fil-premessa (11) u stabbiliti mill-organizzazzjonijiet reġjonali tal-ġestjoni tas-sajd (RFMO) rilevanti msemmija f’dik il-premessa, il-Kummissjoni fittxet. ġabret u analizzat l-informazzjoni kollha meqjusa neċessarja għall-fini ta’ eżerċizzju bħal dan.
            
         3.   POSSIBBILTÀ LI R-REPUBBLIKA TA’ KIRIBATI TIĠI IDENTIFIKATA BĦALA PAJJIŻ TERZ LI MA JIKKOOPERAX
   
   
               (13)
            
            
               Skont l-Artikolu 31(3) tar-Regolament IUU, il-Kummissjoni analizzat id-dmirijiet ta’ Kiribati bħala Stat tal-bandiera, tal-port, kostali jew tas-suq. Għall-fini ta’ dak ir-rieżami, il-Kummissjoni qieset il-kriterji elenkati fl-Artikolu 31(4) sa (7) tar-Regolament IUU.
            
         3.1   Ir-rikorrenza ta’ attivitajiet tas-sajd IUU u l-flussi kummerċjali IUU (l-Artikolu 31(4) tar-Regolament IUU)
   
   
               (14)
            
            
               Fuq il-bażi tal-informazzjoni miġbura mill-Kummissjoni matul iż-żjara tagħha fuq il-post u tal-informazzjoni disponibbli pubblikament, hemm indikazzjonijiet qawwija li Kiribati mhuwiex f’pożizzjoni li jipprovdi informazzjoni dwar il-karatteristiċi tal-ispeċijiet li jpassu ħafna maqbuda mill-flotta tas-sajd tiegħu jew il-prodotti tas-sajd li nħattu l-art jew ġew ittrażbordati fil-portijiet tiegħu u x’kienu l-flussi kummerċjali ta’ dawn il-prodotti. Tabilħaqq, il-kontrolli fil-port imwettqa minn Kiribati jikkonsistu sempliċiment f’sensiela ta’ kontrolli tad-dokumenti (l-istatus tal-liċenzji, it-traċċar tas-sistema għall-monitoraġġ tal-bastimenti, ir-rapporti tal-osservaturi, l-inklużjoni fir-reġistru tal-bastimenti tajbin għat-tbaħħir tal-FFA) qabel ma bastiment tas-sajd jiġi awtorizzat jidħol fil-port. Bl-istess mod, jidher li titwettaq kontroverifika tad-dokumenti tal-kwantitajiet indikati fuq il-manifest tal-bastiment tas-sajd mal-kwantitajiet indikati fir-riċevuta ta’ abbord tat-trasportatur qabel ma jinħarġu l-permess ta’ ħruġ mill-port u d-dikjarazzjoni ta’ trażbord. Madankollu, ma jeżistux struzzjonijiet ulterjuri għall-kontroll fiżiku tal-operazzjonijiet ta’ ħatt l-art jew ta’ trażbord.
            
         
               (15)
            
            
               Kiribati rrikonoxxa li ma għandux sistema ta’ traċċabbiltà għall-prodotti tas-sajd maqbuda minn bastimenti li jtajru l-bandiera tiegħu jew għall-bastimenti ta’ pajjiżi terzi li jistadu u jittrażbordaw fl-ilmijiet u fil-portijiet tiegħu. Ladarba l-ħut jinħatt l-art jew jiġi ttrażbordat fil-portijiet ta’ Kiribati, ma jeżisti l-ebda mekkaniżmu biex jiġu ttraċċati l-prodotti fil-passi li jmiss fil-katina tal-provvista. Barra minn hekk, it-traċċabbiltà tal-prodotti tkun imxekkla mill-kontroll dgħajjef imwettaq mill-awtoritajiet kompetenti fuq il-ħatt l-art u t-trażbord li jseħħu fil-portijiet ta’ Kiribati, kif deskritt fil-premessa (14). Għaldaqstant, Kiribati ma jkunx f’pożizzjoni li jiggarantixxi t-trasparenza tas-swieq tiegħu biex jippermetti t-traċċabbiltà tal-ħut u tal-prodotti tal-ħut kif stabbilit fil-punt 71 tal-Pjan ta’ Azzjoni Internazzjonali tal-FAO biex jipprevjeni, jiskoraġġixxi u jelimina sajd illegali, mhux irrappurtat u mhux irregolat (IPOA IUU) li jagħti parir lill-Istati biex jieħdu passi biex itejbu t-trasparenza tas-swieq tagħhom.
            
         
               (16)
            
            
               Meta jitqies in-nuqqas apparenti ta’ traċċabbiltà u n-nuqqas ta’ informazzjoni għad-dispożizzjoni tal-awtoritajiet ta’ Kiribati dwar il-ħut li nħatt l-art jew ġie ttrażbordat fil-portijiet tiegħu, x’aktarx li l-pajjiż ma jirnexxilux jiżgura li l-kummerċ ta’ prodotti tas-sajd imwettaq f’dan il-pajjiż ma joriġinax minn sajd IUU. F’dan ir-rigward, jidher li Kiribati jonqos milli jikkonforma mal-obbligu impost fuq l-Istat tal-port biex jieħu azzjoni sabiex jippromwovi l-effikaċja tal-miżuri ta’ konservazzjoni u ġestjoni internazzjonali, inklużi spezzjonijiet fil-port ta’ dokumenti, irkaptu jew qabdiet u l-projbizzjoni ta’ ħatt l-art u ta’ trażbord fejn ikun ġie stabbilit li l-qabda kienet saret b’mod li timmina l-effikaċja ta’ dawk il-miżuri ta’ konservazzjoni u ġestjoni internazzjonali, kif stabbiliti fl-Artikolu 23 tal-UNFSA. Kiribati jonqos ukoll milli jqis ir-rakkomandazzjonijiet fil-punt 24 tal-IPOA IUU li jagħti parir lill-Istati tal-bandiera biex jiżguraw il-monitoraġġ, il-kontroll u s-sorveljanza komprensivi u effettivi tas-sajd, mill-punt tal-ħatt l-art sad-destinazzjoni finali.
            
         
               (17)
            
            
               Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġburin mill-Kummissjoni, kif ukoll id-dikjarazzjonijiet li saru minn Kiribati, seta’ jiġi stabbilit li, skont l-Artikolu 31(3) u 31(4)(a) u (b) tar-Regolament IUU, hemm indikazzjonijiet qawwija li Kiribati naqas milli jaqdi dmirijietu skont id-dritt internazzjonali bħala Stat tal-bandiera u tas-suq biex jipprevjeni l-aċċess tal-prodotti tas-sajd li ġejjin mis-sajd IUU lejn is-suq tiegħu.
            
         3.2   In-nuqqas ta’ kooperazzjoni u ta’ infurzar (l-Artikolu 31(5) tar-Regolament IUU)
   
   
               (18)
            
            
               Meta jitqies l-għadd kbir ta’ bastimenti b’bandiera barranija fl-ilmijiet li jaqgħu taħt il-ġurisdizzjoni ta’ Kiribati, għandha tiġi enfasizzata l-importanza ta’ mekkaniżmi ta’ kooperazzjoni effiċjenti. Skont l-informazzjoni pprovduta mill-awtoritajiet ta’ Kiribati matul iż-żjara tal-Kummissjoni f’Novembru 2015, hemm total ta’ 13-il ftehim bilaterali mal-assoċjazzjonijiet tas-sajd. F’dan ir-rigward, il-flotta awtorizzata li topera fl-ilmijiet ta’ Kiribati hija magħmula minn 178 bastiment tas-sajd bil-purse seine u 195 bil-konz, li minnhom 13-il bastiment tas-sajd bil-purse seine biss itajru l-bandiera ta’ Kiribati.
            
         
               (19)
            
            
               Minkejja li l-bastimenti tas-sajd bil-bandiera ta’ 13-il pajjiż huma liċenzjati biex joperaw fl-ilmijiet ta’ Kiribati, l-awtoritajiet kompetenti rrikonoxxew li ma twaqqfu l-ebda kanali ta’ kooperazzjoni mal-Istati tal-bandiera kkonċernati biex jiżguraw li Kiribati jikkonforma mal-obbligi tiegħu li jikkoopera mal-Istati tal-bandiera kif deskritt fil-premessa (21).
            
         
               (20)
            
            
               S’issa Kiribati ma tantx kien dispost jikkoopera mal-Kummissjoni fit-titjib tat-trasparenza tal-iskema ta’ ġranet tas-sajd (VDS) għall-ġestjoni tas-sajd bil-purse seine fil-Punent tal-Paċifiku u l-Paċifiku Ċentrali. Il-Kummissjoni bagħtet serje ta’ ittri lill-Istati kostali u lill-Istati tal-bandiera kkonċernati fejn talbet biex dawn tal-aħħar ikollhom aċċess għall-informazzjoni dwar l-isforz tas-sajd użat mill-bastimenti tas-sajd tagħhom skont il-VDS. Għal dan il-għan, fit-18 ta’ Novembru 2014, fid-19 ta’ Diċembru 2014 u fis-27 ta’ April 2015 ġew indirizzati tliet ittri lill-awtoritajiet ta’ Kiribati. L-ebda waħda mit-tliet talbiet ma twieġbet qabel iż-żjara tal-Kummissjoni f’Kiribati. Matul iż-żjara f’Novembru 2015, l-awtoritajiet ta’ Kiribati ddikjaraw li huma disposti li jaqsmu l-informazzjoni tal-VDS, iżda sal-lum ma pprovdew l-ebda evidenza dwar l-arranġamenti li jiżguraw l-aċċess mill-awtoritajiet tal-Istati tal-bandiera kkonċernati.
            
         
               (21)
            
            
               Il-prestazzjoni ta’ Kiribati deskritta fil-premessa (20) ma tħallix lill-pajjiż jissodisfa l-obbligi tiegħu skont l-Artikoli 63 u 64 tal-UNCLOS li tistabbilixxi li l-Istati kostali u tal-bandiera għandhom jikkooperaw fir-rigward tal-ispeċijiet tal-ħut transżonali u li jpassi ħafna. L-Artikoli 7 u 20 tal-UNFSA jkomplu jiżviluppaw l-obbligu ta’ kooperazzjoni, rispettivament fl-istabbiliment ta’ miżuri ta’ konservazzjoni u ġestjoni kompatibbli u fl-iżgurar tal-konformità u l-infurzar ta’ dawn il-miżuri. Barra minn hekk, l-Artikolu 7(1)(3) tal-Kodiċi ta’ Kondotta tal-FAO (4) jirrakkomanda lill-Istati li jipparteċipaw fl-isfruttament tal-istokkijiet tal-ħut transżonali u transfruntiera, biex jistabbilixxu ftehimiet bilaterali biex jiggarantixxu kooperazzjoni effettiva sabiex jiżguraw il-konservazzjoni u l-ġestjoni effettivi tar-riżorsi. Dan ikompli jiġi speċifikat fil-punti 28 u 51 tal-IPOA IUU, li jistipulaw prattiki ddettaljati għal kooperazzjoni diretta bejn l-Istati, inkluż l-iskambju ta’ dejta jew informazzjoni disponibbli għall-Istati kostali.
            
         
               (22)
            
            
               Il-qafas legali, ibbażat fuq l-Att dwar is-Sajd tal-2010 kif emendat mill-Att (Emenda) dwar is-Sajd tal-2015 (5), ma jkunx komplet, b’mod partikolari fir-rigward tas-sistema tas-sanzjonijiet. B’mod konkret, il-qafas legali fis-seħħ ma jinkludix definizzjoni ta’ IUU skont l-IPOA IUU. L-Att ma jinkludix sanzjonijiet espliċiti fil-każ ta’ ksur skont ir-regoli tal-RFMO, it-trażbord fuq il-baħar u s-sajd għal stokk li huwa suġġett għal moratorju jew li għalih is-sajd huwa pprojbit.
            
         
               (23)
            
            
               Il-kunċett ta’ “ksur serju” stabbilit fl-Artikolu 19(2) tal-UNFSA u adottat fis-CMM 2006-8 (6) tad-WCPFC dwar il-proċeduri tat-tlugħ abbord u tal-ispezzjonar isaħħaħ id-deterrenza ta’ sistema tas-sanzjonijiet billi jadatta l-livell tas-sanzjoni mal-gravità tan-nuqqas tal-attività illegali, bl-għan li jċaħħad il-benefiċċju ekonomiku miksub mit-trasgressur. Madankollu, il-qafas legali attwali ma jinkludix il-kunċett ta’ “ksur serju” u lanqas kriterji oħra għall-modulazzjoni ta’ sanzjonijiet bejn il-livelli minimi u massimi biex jiġi indirizzat il-benefiċċju ekonomiku li ġej mill-attività illegali.
            
         
               (24)
            
            
               Barra minn hekk, jidher li l-Att dwar is-Sajd ma jindirizzax ir-reċidività. It-trattament ta’ reati ripetuti huwa wkoll kruċjali biex tiġi żgurata d-deterrenza tas-sistema tas-sanzjonijiet. Il-fatt li reati ripetuti mhumiex espliċitament immirati b’penali ogħla jimmina l-proporzjonalità u d-deterrenza tas-sistema tas-sanzjonijiet ta’ Kiribati. Il-qligħ ta’ attività illegali ripetuta ma jkunx newtralizzat b’żieda tas-sanzjonijiet u b’hekk, it-trasgressuri potenzjali ma jiġux skoraġġuti jkomplu l-attivitajiet IUU.
            
         
               (25)
            
            
               Għaldaqstant, jidher li s-sistema tas-sanzjonijiet kif inhi llum, kif ġie eżaminat fil-premessi (22) sa (24) mhijiex komprensiva u severa biżżejjed biex twettaq il-funzjoni tagħha ta’ deterrent. F’dan ir-rigward, jidher li t-trattament ta’ ksur serju mhuwiex adegwat biex jiżgura l-konformità, jiskoraġġixxi l-ksur tal-liġi kull fejn dan iseħħ u jċaħħad lit-trasgressuri mill-benefiċċji miksuba mill-attivitaijet illegali tagħhom, kif mitlub mill-Artikolu 19(2) tal-UNFSA u l-Artikolu 25(7) tal-Konvenzjoni tal-WCPFC.
            
         
               (26)
            
            
               Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġbura mill-Kummissjoni, kif ukoll id-dikjarazzjonijiet kollha li saru minn Kiribati, jista’ jiġi stabbilit, skont l-Artikolu 31(3) u (5) tar-Regolament IUU, li hemm indikazzjonijiet qawwija li Kiribati naqas milli jaqdi dmirijietu skont id-dritt internazzjonali fir-rigward tal-isforzi għall-kooperazzjoni u għall-infurzar.
            
         3.3   In-nuqqas ta’ implimentazzjoni tar-regoli internazzjonali (l-Artikolu 31(6) tar-Regolament IUU)
   
   
               (27)
            
            
               Il-Kummissjoni analizzat kull informazzjoni meqjusa rilevanti fir-rigward tal-istatus ta’ Kiribati bħala parti kontraenti tal-UNCLOS, tal-UNFSA, tad-WCPFC u tal-IATTC.
            
         
               (28)
            
            
               Skont l-informazzjoni pprovduta minn Kiribati matul iż-żjara f’Novembru 2015, il-qabdiet tat-tonn fiż-żona ekonomika esklużiva (EEZ) ta’ Kiribati fl-2014 ammontaw għal madwar 600 000 tunnellata metrika (mt).
            
         
               (29)
            
            
               Abbażi taċ-ċifri ppreżentati fil-premessa (28) jidher li Kiribati jiġġestixxi riżorsi globali importanti tat-tonn u għalhekk għandu r-responsabbiltà, bħala Stat kostali, li jiżgura l-ġestjoni sostenibbli responsabbli u fit-tul ta’ din ir-riżorsa. L-Artikoli 61 sa 64 tal-UNCLOS u l-Artikoli 7 u 8 tal-UNFSA jirregolaw l-użu tar-riżorsi ħajjin fl-Istat kostali, li għandhom jippromwovu l-objettiv tal-aħjar użu tar-riżorsi ħajjin fl-EEZ tiegħu, u jiżguraw il-konformità taċ-ċittadini ta’ Stati oħrajn li jistadu fl-EEZ tiegħu bil-miżuri ta’ konservazzjoni u ġestjoni, kif ukoll jikkooperaw mal-Istati rilevanti u mal-organizzazzjonijiet reġjonali involuti f’dak is-sajd.
            
         
               (30)
            
            
               F’dan ir-rigward, jidher li l-qafas legali ta’ Kiribati ma jkunx jiżgura l-ġestjoni effiċjenti u effettiva tal-bastimenti li joperaw fl-ilmijiet li jaqgħu taħt il-ġurisdizzjoni tiegħu, b’mod li jidher li jikser l-obbligi u r-rakkomandazzjonijiet deskritti fid-dettall fil-premessa (29). Barra minn hekk, jidher li l-qafas legali ma jipprevedix miżuri ċari u trasparenti ta’ konservazzjoni u ta’ ġestjoni għal kull tip ta’ ilmijiet li jaqgħu taħt il-ġurisdizzjoni ta’ Kiribati. Il-pjan aġġornat għall-ġestjoni tat-tonn fl-2014 jagħti ħarsa ġenerali komprensiva lejn is-sajd tat-tonn fil-pajjiż iżda jonqos milli jipproponi azzjonijiet ta’ ġestjoni konkreti b’objettivi u parametri referenzjarji ċari.
            
         
               (31)
            
            
               Il-prinċipji ġenerali li għandhom jiġu segwiti mill-Istati kostali għall-ġestjoni ta’ stokkijiet ta’ ħut transżonali u li jpassi ħafna huma stabbiliti fl-Artikolu 5 tal-UNFSA. F’dan ir-rigward, l-Att dwar is-sajd ta’ Kiribati jistabbilixxi bħala objettivi l-promozzjoni ta’ ġestjoni sostenibbli tas-sajd u l-protezzjoni tal-istokkijiet tal-ħut u l-ambjent tal-baħar. Madankollu, jidher li l-prinċipji stabbiliti fl-UNFSA bħall-approċċ prekawzjonarju, ir-rendiment massimu sostenibbli jew l-evitar ta’ kapaċità tas-sajd żejda u ta’ sajd eċċessiv, mhumiex indirizzati fil-qafas legali.
            
         
               (32)
            
            
               L-ilmijiet li jaqgħu taħt il-ġurisdizzjonijiet ta’ Kiribati jissejħu baħar territorjali, ilmijiet arċipelaġiċi u EEZ. Skont l-Artikolu 3 tal-Konvenzjoni tad-WCPFC, il-qasam ta’ kompetenza tad-WPCFC jinkludi, fil-prinċipju, l-ilmijiet kollha tal-Oċean Paċifiku, inklużi l-ilmijiet li jaqgħu taħt il-ġurisdizzjoni ta’ Kiribati. Madankollu, jidher li Kiribati jeskludi l-ilmijiet territorjali u arċipelaġiċi tiegħu mill-applikazzjoni tal-VDS, sistema li tillimita l-isforz tas-sajd minn flotta bil-purse seine permezz tal-allokazzjoni ta’ jiem tas-sajd. Għaldaqstant, jidher li l-istrument legali prinċipali għall-konservazzjoni ta’ riżorsi tas-sajd fl-ilmijiet ta’ Kiribati ma japplikax għal parti konsiderevoli tal-ilmijiet li jaqgħu taħt il-ġurisdizzjoni tiegħu.
            
         
               (33)
            
            
               In-nuqqasijiet fir-rigward taċ-ċarezza u t-trasparenza tar-regoli applikabbli ta’ konservazzjoni u ġestjoni deskritti fil-premessi (30) sa (32), inkluż il-kontroll fuq l-isforz tas-sajd skont il-VDS, flimkien mal-aċċess ta’ 360 bastiment tas-sajd barrani kif deskritt fid-dettall fil-premessa (18), jimminaw l-implimentazzjoni effettiva tal-miżuri ta’ konservazzjoni u ġestjoni, u jikkompromettu l-konformità mal-obbligi stabbiliti fl-Artikolu 61(2) sa (5), fl-Artikolu 62(1) u fl-Artikolu 64 tal-UNCLOS dwar l-aħjar użu tar-riżorsi, permezz ta’ miżuri xierqa ta’ konservazzjoni u ġestjoni.
            
         
               (34)
            
            
               Barra minn hekk, skont l-informazzjoni disponibbli għall-pubbliku fuq l-Internet, jidher li Kiribati jżomm reġistru internazzjonali tal-bastimenti (7) responsabbli għar-reġistrazzjoni tal-bastimenti li jinsabu barra minn Kiribati. Meta wieħed iqis il-livell baxx apparenti ta’ kontroll mill-awtoritajiet kompetenti għall-proċess ta’ reġistrazzjoni u n-nuqqas ta’ rekwiżiti rilevanti bħal dawk stabbiliti fil-punt 14 tal-Linji Gwida tal-FAO għall-prestazzjoni tal-Istat tal-bandiera, Kiribati jkun f’pożizzjoni diffiċli biex jiżgura li l-bastimenti li jtajru l-bandiera ta’ Kiribati għandhom rabta ġenwina mal-pajjiż. In-nuqqas ta’ rabta ġenwina bħal din bejn l-Istat u l-bastimenti li jkunu rreġistrati fir-reġistru tiegħu jkun jikser il-kundizzjonijiet stabbiliti għan-nazzjonalità tal-vapuri skont l-Artikolu 91 tal-UNCLOS.
            
         
               (35)
            
            
               Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġbura mill-Kummissjoni, kif ukoll id-dikjarazzjonijiet kollha li għamel Kiribati, seta’ jiġi stabbilit, skont l-Artikolu 31(3) u (6) tar-Regolament IUU, li hemm indikazzjonijiet qawwija li Kiribati naqas milli jaqdi dmirijietu skont id-dritt internazzjonali fir-rigward tar-regoli, ir-regolamenti u l-miżuri ta’ konservazzjoni u ġestjoni internazzjonali.
            
         3.4   Il-limitazzjonijiet speċifiċi ta’ pajjiżi li qed jiżviluppaw
   
   
               (36)
            
            
               Ta’ min ifakkar li, skont l-Indiċi tal-Iżvilupp tal-Bniedem tan-Nazzjonijiet Uniti (UNHDI) (8), fl-2015 Kiribati kien meqjus bħala pajjiż medju fir-rigward tal-iżvilupp tal-bniedem (fil-137 post fost 188 pajjiż).
            
         
               (37)
            
            
               Għalkemm jista’ jkun hemm limitazzjonijiet speċifiċi ta’ kapaċità b’mod ġenerali fir-rigward tal-kontroll u l-monitoraġġ, il-limitazzjonijiet speċifiċi ta’ Kiribati li ġejjin mil-livell ta’ żvilupp tiegħu ma jistgħux jiġġustifikaw nuqqas ta’ dispożizzjonijiet speċifiċi fil-qafas legali nazzjonali b’referenza għall-istrumenti internazzjonali biex jiġġieldu, jiskoraġġixxu u jeliminaw l-attivitajiet tas-sajd IUU. Barra minn hekk, jidher li n-nuqqasijiet ta’ sistema ta’ monitoraġġ, kontroll u sorveljanza jirriżultaw mill-iżbilanċ bejn il-kapaċitajiet limitati ta’ Kiribati għall-kontroll tal-attivitajiet tas-sajd fl-EEZ tiegħu u d-daqs tal-flotta barranija li għandha aċċess għall-ilmijiet tiegħu.
            
         
               (38)
            
            
               Skont is-sitwazzjoni spjegata f’din it-Taqsima u abbażi tal-elementi fattwali kollha miġburin mill-Kummissjoni kif ukoll id-dikjarazzjonijiet magħmula minn Kiribati, seta’ jiġi stabbilit, skont l-Artikolu 31(7) tar-Regolament IUU, li l-istatus tal-iżvilupp tal-governanza tas-sajd ta’ Kiribati jista’ jixxekkel mil-livell ta’ żvilupp tiegħu. Madankollu, meta wieħed iqis in-natura tan-nuqqasijiet stabbiliti ta’ Kiribati u l-azzjonijiet meħuda biex titranġa s-sitwazzjoni, il-livell ta’ żvilupp ta’ Kiribati ma jistax jispjega għalkollox jew inkella jiġġustifika l-prestazzjoni globali tiegħu bħala Stat tal-bandiera, kostali jew tal-port u għall-insuffiċjenza tal-azzjoni tiegħu biex jipprevjeni, jiskoraġġixxi u jelimina s-sajd IUU.
            
         4.   KONKLUŻJONI DWAR IL-POSSIBBILTÀ TA’ IDENTIFIKAZZJONI BĦALA PAJJIŻ TERZ LI MA JIKKOOPERAX
   
   
               (39)
            
            
               Fid-dawl tal-konklużjonijiet li ntlaħqu dwar in-nuqqas ta’ Kiribati fil-qadi ta’ dmirijietu skont il-liġi internazzjonali bħala Stat tal-bandiera, tal-port, kostali jew tas-suq u biex jieħu azzjoni biex jipprevjeni, jiskoraġġixxi u jelimina s-sajd IUU, dak il-pajjiż għandu jiġi nnotifikat, skont l-Artikolu 32 tar-Regolament IUU, bil-possibbiltà li jiġi identifikat bħala pajjiż li l-Kummissjoni tqis li ma jikkooperax fil-ġlieda kontra s-sajd IUU.
            
         
               (40)
            
            
               Skont l-Artikolu 32(1) tar-Regolament IUU, il-Kummissjoni għandha tinnotifika lil Kiribati bil-possibbiltà li jiġi identifikat bħala pajjiż terz li ma jikkooperax. Il-Kummissjoni għandha tieħu wkoll id-démarches kollha stipulati fl-Artikolu 32 tar-Regolament IUU fir-rigward ta’ Kiribati. Fl-interess tal-amministrazzjoni tajba, għandu jiġi stabbilit perjodu ta’ żmien li matulu dak il-pajjiż jista’ jwieġeb bil-miktub għan-notifika u jirranġa s-sitwazzjoni.
            
         
               (41)
            
            
               Barra minn hekk, in-notifika lil Kiribati dwar il-possibbiltà li jiġi identifikat bħala pajjiż li l-Kummissjoni tqis li ma jikkooperax għall-finijiet ta’ din id-Deċiżjoni, la tipprekludi u lanqas ma tfisser b’mod awtomatiku li l-Kummissjoni jew il-Kunsill se jieħdu xi azzjoni sussegwenti għall-finijiet tal-identifikazzjoni u tal-istabbiliment ta’ lista ta’ pajjiżi li ma jikkooperawx,
            
         IDDEĊIDIET KIF ĠEJ:
   Artikolu Uniku
   Ir-Repubblika ta’ Kiribati għandha tiġi nnotifikata bil-possibbiltà li tiġi identifikata mill-Kummissjoni bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat.
   
      Magħmul fi Brussell, il-21 ta’ April 2016.
      
         
            Għall-Kummissjoni
         
         Karmenu VELLA
         
            Membru tal-Kummissjoni
         
      
   
   
      (1)  ĠU L 286, 29.10.2008, p. 1.
   
      (2)  http://www.ffa.int/
   
      (3)  Il-Ftehim ta’ Nauru (http://www.ffa.int/node/93#attachments)
   
      (4)  Il-Kodiċi ta’ Kondotta għal sajd responsabbli tal-Organizzazzjoni tal-Ikel u tal-Agrikoltura tan-Nazzjonijiet Uniti tal-1995.
   
      (5)  L-Att (Nru 6 tal-2010) tar-Repubblika ta’ Kiribati għall-konservazzjoni, il-ġestjoni u l-iżvilupp tas-sajd ta’ Kiribati u l-kontroll tas-sajd minn bastimenti barranin u għall-finijiet konnessi, emendat mill-Att (Nru 1 tal-2015) tar-Repubblika ta’ Kiribati li jemenda l-Att dwar is-Sajd tal-2010.
   
      (6)  https://www.wcpfc.int/system/files/Conservation%20and%20Management%20Measure-2006-08%20%5BHSB%26I%20Procedures%5D.pdf
   
      (7)  Ir-reġistru tal-bastimenti ta’ Kiribati, http://www.kiribaship.com/EN/Default.aspx
   
      (8)  Informazzjoni miksuba minn http://hdr.undp.org/en/statistics